અહીં તેણીને પહેલીવાર ખ્યાલ આવ્યો કે પેટમાં પાણી ભરાઈ જવાના કારણે તેની બંને કિડનીઓ ખરાબ થઈ ગઈ છે. અહીં પંદરેક દિવસ તેને રાખ્યા બાદ બંને ડૉક્ટરોના ધ્યાને આવ્યું કે તેનાં માતાપિતા પાસે બીપીએલ કાર્ડ છે. આથી પોતાને કોઈ ખર્ચ ન કરવો પડે તે માટે બંનેએ તેના માબાપને સમજાવી દઈને સોનલનેે સિવિલ હૉસ્પિટલમાં ખસેડાવી દીધી. જોકે અહીં સુધી બંને ડૉક્ટરોએ તેના પરિવારને સ્ત્રીબીજ દાનમાં પોતાનાથી થયેલી બેદરકારીનો અંદાજ નહોતો આવવા દીધો. ફાઇનલી સિવિલ હૉસ્પિટલના ડૉક્ટરોએ ફાઈલનો અભ્યાસ કરતાં ખ્યાલ આવ્યો કે સોનલ સ્ત્રીબીજ દાન કરવા દરમિયાન ડૉક્ટરોની બેદરકારીનો ભોગ બની છે. પછી તો સોનલમાં પણ હિંમત આવી અને તેણે આખો મામલો પરિવાર સમક્ષ જાહેર કરી દીધો, પણ ત્યાં સુધીમાં ઘણું મોડું થઈ ચૂક્યું હતું. બંને કિડનીઓ ખરાબ થઈ જવાના કારણે તે માત્ર ચોવીસ વર્ષની કુમળી વયે મૃત્યુ પામી. સોનલ ભલે બચી શકી નહીં, પણ લાલચુ ડૉક્ટરોની જાળમાં ફસાઈને મહામૂલા શરીર સાથે રમત કરવા દેતી કેટલીયે મહિલાઓ માટે સજ્જડ સંદેશ છોડતી ગઈ. તેના મૃત્યુ બાદ પોલીસ કેસ થતાં ડૉ. પીયૂષ પટેલ હાલ જેલના સળિયા ગણી રહ્યો છે અને તેની એજન્ટો ખુશ્બૂ અને વનિતા જામીન પર માંડમાંડ છૂટી છે. ગુજરાતમાં પહેલો એવો કેસ સામે આવ્યો જેમાં સ્ત્રી-બીજ દાનમાં બેદરકારી બદલ ડૉક્ટરને જેલ થઈ હોય.